CELEX: C2005/257/08
Language: da
Date: 2005-10-15 00:00:00
Title: Sag C-318/05: Sag anlagt den 17. august 2005 af Kommissionen for De Europæiske Fællesskaber mod Forbundsrepublikken Tyskland

15.10.2005   
            
            
               DA
            
            
               Den Europæiske Unions Tidende
            
            
               C 257/4
            
         Sag anlagt den 17. august 2005 af Kommissionen for De Europæiske Fællesskaber mod Forbundsrepublikken Tyskland
   (Sag C-318/05)
   (2005/C 257/08)
   Processprog: tysk
   Ved De Europæiske Fællesskabers Domstol er der den 17. august 2005 anlagt sag mod Forbundsrepublikken Tyskland af Kommissionen for De Europæiske Fællesskaber ved Richard Lyal og Kilian Gross, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1.
            
            
               Det fastslås, at Forbundsrepublikken Tyskland har tilsidesat sine forpligtelser i medfør af artikel 18 EF, 39 EF, 43 EF og 49 EF, idet den udelukker betaling af skolepenge til skoleophold i udlandet fra den i § 10, stk. 1, nr. 9, i Einkommensteuergesetz (EStG) fastsatte mulighed for at fratrække særlige udgifter.
            
         
               2.
            
            
               Forbundsrepublikken Tyskland betaler sagens omkostninger.
            
         Søgsmålsgrunde og væsentligste argumenter:
   Efter Kommissionens mening er bestemmelsen i § 10, stk. 1, nr. 9, i den tyske indkomstskattelov (EStG) i strid med den fri udveksling af tjenesteydelser og bestemmelserne i EF-traktaten om fri bevægelighed.
   I medfør af EStG's § 10, stk. 1, nr. 9, har en skattepligtig i Tyskland mulighed for i sin skattepligtige indkomst at fratrække et beløb svarende til 30 % af de skolepenge, der er betalt til statslige eller godkendte privatskoler, som særlige udgifter. For så vidt angår skolepenge, der betales til privatskoler, der er beliggende i en anden medlemsstat, består en sådan fradragsmulighed ikke.
   Kommissionen gør gældende, at den generelle udelukkelse af udenlandske privatskoler fra den skattemæssige begunstigelse er diskriminerende. Den skattemæssige forfordeling af udenlandske privatskoler skader efter Kommissionens mening såvel den fri udveksling af tjenesteydelser som de i Tyskland hjemmehørende skattepligtige personer, der ønsker at sende deres børn til en udenlandsk privatskole.
   Udenlandske privatskoler bliver desuden tvunget til at etablere sig i Tyskland, hvis de vil undgå at blive stillet ringere i en konkurrencemæssig sammenhæng som følge af den skattemæssige forfordeling af deres kunder. Herved gribes der ind i den fri etableringsret på ulovlig vis.
   Endelig hindrer begrænsningen af fradragsmuligheden den fri bevægelighed for borgere fra andre medlemsstater, der ønsker at flytte til Tyskland, men som samtidig ønsker, at deres børn fortsat skal modtage undervisning på privatskoler i oprindelseslandet. Det samme gør sig gældende for tyske statsborgere, der bor i en anden medlemsstat, men som fortsat er ubegrænset skattepligtige i Tyskland. Også disse borgere stilles ringere når de ønsker at sende deres børn på en privatskole uden for Tyskland.